དེར་བརྟེན་བོད་ཀྱི་ཕོ་སར་དང་།བོད་ཀྱི་བུ་མོའམ་བོད་ཀྱི་མཛེས་མ་ཞེས་པ་ལྟ་བུའི་ཚིག་གོ་བདེ་པོ་བེད་སྤྱོད་བྱས་ནའང་མི་འགྲིག་པ་མེད།ཚིག་གོ་དོན་གཏིང་ཟབ་པོ་དང་།ལོ་རྒྱུས་ཀྱི་རྒྱབ་ལྗོངས་ཡོད་པའི་ཚིག་དེ་འདྲ་བེད་སྤྱོད་བྱས་ཡོང་བའི་སྐབས་སུ་མ་འོངས་པར་གནས་ཚུལ་འདྲ་མིན་སྣ་ཚོགས་འཕྲད་མི་སྲིད་པ་མིན་པས།འོས་འཚམས་ཡོད་པའི་མིང་ཚིག་འདི་དག་བརྗོད་ན་ཡག་པ་ལྟ་བུར་གྱུར་ཡོད།སྤྱིར་ཐ་སྙད་འདིའི་རིགས་སྐབས་རེ་ཧ་ཅང་གལ་ཆེན་པོ་མིན་པའང་ཡོད་ཅིང་།མིང་ལ་སངས་རྒྱས་ཟེར་ཡང་དོན་དུ་སངས་རྒྱས་མིན་པ་ལྟ་བུ་རེད།འགྲན་སྡུར་འདི་དག་ནང་ཞུགས་མཁན་རྣམས་དོན་གྱིས་མཛངས་པ་ཡིན་མིན་དང་།མཛངས་མ་ཡིན་མིན་ལ་དེ་ཙམ་འབྲེལ་བ་མེད་པ་ཆགས་སྲིད་ནའང་།འགྲན་སྡུར་འདི་དག་ནང་ཞུགས་མཁན་རྣམས་ཕོ་སར་ངེས་པར་དུ་ཡིན་དགོས་པ་དང་།ལོ་ཆུང་དང་མཛེས་མ་ངེས་པར་དུ་ཡིན་དགོས་པ་དེ་གཞི་རྩའི་ཆ་རྐྱེན་ལྟ་བུར་གྱུར་ཡོད།དེའི་ཞོར་དུ་མཛངས་པ་དང་མཛངས་མ་ཡིན་ན་ཡག་ཤོས་ཡིན་པ་ལས་དེ་ངེས་པར་དུ་ཚང་དགོས་པ་དང་ཚང་ཐུབ་པ་ཞིག་ཡོང་རྒྱུ་ཅུང་དཀའ་སྙམ།